ත්‍රස්තවාදය අවසන් කිරීමේ හරි වැරැද්ද තීන්දු කිරීමේ බලය ඇත්තේ මේ රටේ ජනතාවට මිස වෙනත් කිසිවකුට නොවන බව ජනාධිපති මහින්ද රාජපක්ෂ මහතා අවධාරණය කළේය.එය වැරැදි යැයි ජනතාව තීන්දු කළොත් එම තීන්දුවට හිස නැමීමට තමා සූදානම් නමුත් අධිරාජ්‍යවාදීන් හෝ ඔවුන්ගේ ගැත්තන්ට හිස නැමීමට තමා කිසි විටෙකත් සූදානම් නොමැති බවත් ජනාධිපතිවරයා ප්‍රකාශ කළේය.මෙරට දී නොහැකි නම් පිටරටදී හෝ මේ රටේ ජනතාවගේ මතවාද වෙනස් කිරීමට ඇතැමුන් උත්සාහ කළත් තමන් මේ රටින් ඉවත් කළ හැක්කේ ජනතාවට පමණක් බවත් අවධාරණය කළේය.ජනාධිපති මහින්ද රාජපක්ෂ මහතා මෙසේ ප්‍රකාශ කළේ එළැඹෙන බස්නාහිර සහ දකුණු පළාත් සභා මැතිවරණයේ දී එක්සත් ජනතා නිදහස් සන්ධානයේ ජයග්‍රහණය තහවුරු කරන විජග්‍රාහී ජන රැලි මාලාවේ මංගල ජන රැලියට ගම්පහ නගර සභා ක්‍රීඩාංගණයේ දී පෙරේදා (9) එක්වෙමිනි.සතුටයි නිදහසයි දිනවමු තේමාව ඔස්සේ පළාත් සභා මැතිවරණයේ ජයග්‍රහණය තහවුරු කිරීම සඳහා එක්සත් ජනතා නිදහස් සන්ධානය මැතිවරණය පැවැත්වෙන කොළඹ, ගම්පහ, කලුතර, ගාල්ල, මාතර, හම්බන්තොට දිස්ත්‍රික් හයේ ජනපති ජන රැලි රැසක් පැවැත්වීමට සැලසුම් කර තිබේ.ගම්පහ දිස්ත්‍රික්කයේ එක්සත් ජාතික පක්ෂ පළාත් පාලන මන්ත්‍රීවරු හතර දෙනෙක් ජනාධිපතිතුමා මෙම ජන රැලියේදී මුණගැසී එක්සත් ජනතා නිදහස් සන්ධානයේ විජයග්‍රහණය වෙනුවෙන් කැපවීමට ප්‍රතිඥා දුන්හ.මීරිගම ප්‍රාදේශීය සභාවේ දර්ශන රණසිංහ, තිලක් අශෝක, මිනුවන්ගොඩ ප්‍රාදේශීය සභාවේ ඩෙස්මන් ගුණවර්ධන සහ චන්දිම නානාපිටිය යන මහත්වරු මෙසේ ජනාධිපතිතුමා මුණගැසී ශ්‍රී ලංකා නිදහස් පක්ෂයේ සාමාජිකත්වය ලබා ගත්හ.මේ රටේ මානව හිමිකම් කඩ නොවූ බව ජාත්‍යන්තර ප්‍රජාවට පැහැදිලිව ප්‍රකාශ කර තිබෙන බවත් අප මානව හිමිකම් කඩ කළා නොව ඒවා ආරක්ෂා කළ පිරිසක් බවත් ජනාධිපතිවරයා පැවසීය.මේ රට සංවර්ධනය කරන්නට හැකි වුණේ වසර තිහක ත්‍රස්තවාදයෙන් රට නිදහස් කර ගන්නට හැකි වූ නිසා බව පෙන්වා දුන් ජනාධිපතිවරයා රට නිදහස් කිරීමේ එක් ප්‍රතිඵලයක් ලෙස රට සංවර්ධනය වෙමින් පවතින බවත් ප්‍රකාශ කළේය.එසේම රට නිදහස් කිරීමේ තවත් ප්‍රතිඵලයක් ලෙස මාස 6කට වරක් ජිනීවා ගොස් මානව අයිතීන් කඩවීම පිළිබඳ උත්තර බඳින්නටත් සිදුව ඇති බව ජනාධිපතිවරයා පැවසීය.මනුෂ්‍යයන්ට තිබෙන ලොකුම අයිතිය වන ජීවත් වීමේ අයිතිය තහවුරු කළේ වර්තමාන ආණ්ඩුව බවත් ජනාධිපතිවරයා වැඩිදුරටත් ප්‍රකාශ කළේය.ඇමැතිවරුන් වන ජ්‍යෙෂ්ඨ ඇමැති මහාචාර්ය තිස්ස විතාරණ, බැසිල් රාජපක්ෂ, දිනේෂ් ගුණවර්ධන, ෆීලික්ස් පෙරේරා, පවිත්‍රා වන්නිආරච්චි, මර්වින් සිල්වා, නියෝජ්‍ය ඇමැතිවරුන් පණ්ඩු බණ්ඩාරනායක, ලසන්ත අලගියවන්න මහත්වරුන් ඇතුළු පිරිසක් ද මේ අවස්ථාවට එක් වූහ..